ຜູ້ນຳສະຫະລັດ ແລະເກົາຫຼີໃຕ້ ຢ້ຽມຢາມ Detroit
ປະທານາທິບໍດີ ໂອບາມາ ແລະປະທານາທິບໍດີ ເກົາຫຼີໃຕ້ ຢ້ຽມຢາມໂຮງງານເຮັດລົດ ທີ່ນະຄອນ Detroit
ປະທານາທິບໍດີສະຫະລັດທ່ານບາຣັກໂອບາມາ ແລະປະທານາທິບໍດີເກົາຫຼີໃຕ້ທ່ານ Lee Myung-bak ຈະເດີນທາງໄປຍັງນະຄອນ Detroit ລັດ Michigan ໃນພາກກາງຂອງ ສະຫະລັດໃນວັນສຸກມື້ນີ້ ເພື່ອຊຸກຍູ້ຂໍ້ຕົກລົງການຄ້າສະບັບໃໝ່ທີ່ທາງລັດຖະສະພາສະຫະ ລັດຫາກໍຮັບຮອງເອົາໃນສັບປະດານີ້ ພວກຜູ້ນຳທັງສອງຈະໄປຢ້ຽມໂຮງງານຜະລິດລົດສະຫະລັດແຫ່ງນຶ່ງຂອງບໍລິສັດ General Motors ທ່ານໂອບາມາກ່າວວ່າຂໍ້ຕົກລົງການຄ້າດັ່ງກ່າວຈະເປີດຕະຫຼາດເກົາຫຼີໃຕ້ໃຫ້ແກ່ ລົດໂອໂຕຂອງສະຫະລັດ ແລະສິນຄ້າຊະນິດອື່ນໆອີກ ເພື່ອໃຫ້ການສະໜັບສະໜຸນຕໍ່ວຽກ ການຕ່າງໆ 70,000 ໜ້າວຽກຢູ່ໃນສະຫະລັດແລະເສີມຂະຫຍາຍການສົ່ງອອກຂອງອະເມ ຣິກັນ 11 ພັນລ້ານໂດລາ ທ່ານໂອບາມາເວົ້າວ່າ ທ່ານຢາກເຫັນຊາວເກົາຫຼີໃຕ້ຂັບລົດທີ່ສ້າງຢູ່ໃນສະຫະລັດດັ່ງດຽວ ກັນກັບຊາວອະເມຣິກັນຈຳນວນຫຼວງຫຼາຍຂັບລົດຂອງເກົາຫຼີນັ້ນ ທ່ານ Lee ໄດ້ກ່າວຂອບອົກຂອບໃຈສະມາຊິກລັດຖະສະພາສະຫະລັດທີ່ໄດ້ໃຫ້ການອະນຸ ມັດຕໍ່ຂໍ້ຕົກລົງດັ່ງກ່າວໃນຄຳປາໄສຕໍ່ກອງປະຊຸມຄົບຄະນະຂອງລັດຖະສະພາສະຫະລັດໃນ ວັນພະຫັດວານນີ້ ສະມາຊິກສະພາໄດ້ພາກັນຢືນ ຂຶ້ນຕົບມືຢ່າງສະໜັ່ນຫວັ່ນໄຫວ ເວລາ ທ່ານກ່າວຂອບອົກຂອບໃຈທະຫານອະເມຣິກັນ ທີ່ໄດ້ຊ່ອຍໃຫ້ການປົກປ້ອງຄຸ້ມຄອງເກົາຫຼີ ໃຕ້ທັງໃນອະດີດຜ່ານມາແລະໃນປັດຈຸບັນນີ້